《雨中花慢》
清代·奕绘

媚日芳条，羞风密瓣，明榴初吐红酣。任天袍争妒，裙褶相参。

照眼浓垂匝匼，堆鬟淡助鬖䰐。记移根故国，长风万里，大海东南。

十分妖艳，一种鲜柔，百般花卉都惭。争比得、神仙富丽，儿女娇憨。

无数丹房结子，有情芳草宜男。嫩凉天气，霜枝自绽，沁齿芳甘。

作者简介：（1799—1838）清宗室，荣亲王永琪孙，字子章，号幻园，又号太素道人。嘉庆间袭贝勒。好风雅，喜著述。有《明善堂集》。